Source: https://hirvidek.hu/intezmenyre-bontva-is-nyilvanossagra-kell-hozni-a-korhazi-fertozesek-adatait/
Timestamp: 2020-03-31 10:10:31+00:00

Document:
Intézményre bontva is nyilvánosságra kell hozni a kórházi fertőzések adatait | Hírvidék - Független, hazai
Kezdőlap Itthon Bács-Kiskun Intézményre bontva is nyilvánosságra kell hozni a kórházi fertőzések adatait
Intézményre bontva is nyilvánosságra kell hozni a kórházi fertőzések adatait
Majdnem két évig tartott, az Emberi Erőforrások Minisztériuma (Emmi) minden lehetséges jogi utat végigjárt, a legabszurdabb érvekkel is megpróbálkozott, de hiába, mert a Kúria mai döntése értelmében át kell adnia a kórházi fertőzések adatait a TASZ-nak.
Magyarországon – nyugat-európai és más fejlett országokkal ellentétben – ma nem lehet megismerni, hogy az egyes kórházakban hányan fertőződnek és halnak meg kórházi fertőzésben. A titkolózó gyakorlatot megelégeltük és közérdekűadat-igénylésben kértük ki a számokat. Az Emberi Erőforrások Minisztériuma szerint azonban az adatok nem tartoznak a nyilvánosságra, így majdnem két évig tartó pereskedés vette kezdetét, ami a mai napon zárult le a Kúria döntésével, közli a Társaság a Szabadságjogokért (TASZ).
Mint írják, a Kúria megerősítette a másodfokú bíróság döntését, és kimondta, hogy a kórházi fertőzéses adatoknak intézményekre lebontva is nyilvánosaknak kell lenniük. A Kúria ezen felül tételesen elutasította az Emmi minden, az adatigénylés ellen felhozott érvét. Kimondta: nem igaz az, hogy egy statisztikai adatsor nyilvánosságra hozatala bárki személyes adatait veszélyeztetné, mint ahogy az sem igaz, hogy ezek az adatok döntés-előkészítő jellegűek lennének, amikor a titoktartás indokolt lehetne.
A Kúria arra is felhívta a figyelmet, hogy az államnak felelőssége van abban, hogy megmagyarázza és kontextusba helyezze a nyers adatokat, hogy azok ne legyenek riadalomkeltők. Az adatigénylés a 2015–16-os időszakra vonatkozott, mert akkor még nem álltak rendelkezésre újabb adatok, de a kedvező ítélet alapján a szervezet kikéri az elmúlt három év adatait is. Terveik szerint azt is kiderítik, hogy a két évig tartó jogellenes titkolózás mennyibe került az adófizetőknek, írja honlapján a TASZ.
A teljes információ a szervezet honlapján
FORRÁSTASZ/KECSUP

References: Kúria 
 Kúria 
 Kúria 
 bíróság 
 Kúria 
 Kúria